钦定古今图书集成/理学汇编/字学典/第056卷 > 《明赵宧光金石林绪论》 > 《壁书飞白萧字记》崔备
## 钦定古今图书集成/理学汇编/字学典/第056卷 > 《明赵宧光金石林绪论》 > 《壁书飞白萧字记》崔备

《壁书》“萧”字者，梁侍中萧子云之所飞白也。韩晋公领
浙西之岁，得于建邺佛寺，置之南徐官舍，函以屋壁，
俯瞰坐隅。及晋公入赞庙谟，启于私第，朱方官吏，俟
其代者，完葺旧府，圬墁故堂。吏人以壁字昏蒙，方以
垩扫涂上。时故殿中李侍御士举为部从事，以晋公
翰墨代无等俦，自护壁书，施拓于下。耽翫研味，略无
巳时。士举重焉，绐而方得。及士举府除职，停寓“壁”字
于小吏之舍。至甲申岁，士举为江西从事，通好江淮。
时李评事约盛阅图书，以示寮友，士举方以壁字言
于座中，李君因而求之，士举云：“得卿《皇象》、羊欣、萧纶
各一帖，大郑画屏一扇，即辍与之，不尔，当自持去。”李
君富于图书，酷好遐异，遂以所求三帖并法士画屏
易焉。后十馀日，壁书自吴负来，士举于道病卒。向若
李君不阅雅迹，士举不言此书即壁字为朽壤于小
吏之家，逸品绝前贤之迹。固知兴亡继绝，后不乏人，
工极艺精，中必有物。加以子云与国同姓，所书“萧”字，
圜卷侧掠，体法备焉。信众贤之妙门，实后代之茂范。
其飞白书起于蔡中郎，其后张敬礼、王逸少、子敬并
称妙绝，子云曲尽其法。欧阳率更云：“萧侍中飞白，轻
浓得中，如蝉翼掩素。”其为前贤所重如此。嗟乎，景峤
此书，今访天下绝矣，惟此萧字在乎旧都，三百年间，
竟无颓圮，俾后之传授，似阴有保持。余与李君寓家
南徐，邻而友善，获睹妙迹，感有将坏之壤，晋公出之
方绝之迹，李君维之，用征其事，故以字志之。